¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Jesusampi Nicodemompi (1-21)
-
Juanan Jesusjjat qhep qhepa qhanañchatapa (22-30)
-
Alajjpachat jutiri (31-36)
3 Fariseonak taypin mä jaqew utjäna, Nicodemo sutini, jupajj judionakan mä jilïripänwa.
2 Jupajj arumaw Jesusan ukar jutäna, sarakïnwa: “Rabí, nanakajj yatipjjtwa, jumajj Diosan khitanit yatichirïtawa. Janiw khitis jumjamajj uka milagronak lurkaspati, janitejj Diosajj jupampïkaspa ukhajja” sasa.
3 Uk satasti Jesusajj jupar sarakïnwa: “Cheqpachapuniw sissma, janitï maynejj mayamp naskaspa ukhajja, janiw Diosan Reinop uñjkaspati” sasa.
4 Nicodemojj jupar sarakïnwa: “¿Kunjamarak maynisti jilïrëjjasin mayamp nasispasti? Janiw khitis taykapan purakapar mayamp mantasin naskaspati” sasa.
5 Jesusasti jupar sarakïnwa: “Cheqpachapuniw sissma, janitï maynejj umampita espíritu santompita naskaspa ukhajja, janiw Diosan Reinopar mantkaspati.
6 Kunatï jañchit naski ukajj jañchikiwa, kunatï espíritu santot naski ukajj espiriturakiwa.
7 Jumanakajj mayamp nasipjjañamaw satajja jan musparamti.
8 Kawksarutï munki uksaruw thayajj thaytʼi, thaytʼanitapsa istʼaraktawa. Ukampis kawkitsa thayajj juti, kawksa toqerus sari ukjja janiw yatktati. Taqe khitinakatï espíritu santot nasipki ukanakampejj ukhamarakiwa” sasa.
9 Uk satasti Nicodemojj sarakïnwa: “¿Kunjamarak ukanakajj pasaspasti?” sasa.
10 Jesusasti akham sasaw jupar säna: “Jumajj Israel markan yatichirïkasasa, ¿janit ukanak yatkta?
11 Cheqpachapuniw sissma, kuntï nanakajj yatipkta ukwa parlapjjta, kuntï uñjapkta ukwa qhanañchapjjarakta. Kuntï nanakajj qhanañchapkta ukjja, janiw jumanakajj katoqapktati.
12 Kunatï aka oraqen utjki ukanakatwa nayajj parlapjjsma, ukhampachas jumanakajj janiw creyipktati. Ukhamajj nayatï alajjpachan utjki ukanakat parlapjjerisma ukhajja, ¿kunjamarak creyipjjasmasti?
13 Ukhamarus janiw khiti jaqes alajjpachar makatkiti, jan ukasti khititejj alajjpachat saraqanki ukakiwa, ukasti jaqen Yoqapawa.
14 Kunjamtï Moisesajj wasaran mä asiru aptkänjja, ukham aptatäñaparakiw jaqen Yoqapajja,
15 ukhamat taqe khitinakatï jupar creyipki ukanakajj wiñay jakañ katoqapjjañapataki.
16 ”Diosajj akapachar wal munatap laykuw mä sapa Yoqap churäna, ukhamat taqe khitinakatï jupar confiyapjjatap uñachtʼayapki ukanakajj jan jiwapjjañapataki, jan ukasti wiñay jakañ katoqapjjañapataki.
17 Diosajj janiw Yoqapjja akapachar juzgañatak khitankiti, jan ukasti akapachan jupa taypi salvasiñapatakiw khitani.
18 Khititejj jupar confiyki ukajja, janiw juzgatäkiti. Khititejj jupar jan confiyki ukajja, niyaw juzgatäjje, Diosan sapa Yoqapan sutipar jan confiyatap layku.
19 Cheqpachansa qhanajj akapachar jutiwa, jaqenakajj uka qhanar munañat sipansa chʼamakaruw munapjje, jan walinak lurapjjatap layku, ukatwa jupanakajj juchañchatäpjjani.
20 Khititejj jan walinak lurki ukajj qhanar uñisiwa, janirakiw qhanarojj jutkiti, ukhamat luratanakapajj jan qhanstañapataki.
21 Khititejj kuns cheqapar lurki ukajja, qhanaruw juti, ukhamat luratanakapajj Diosan munañaparjam luratätap uñachtʼayasiñapataki”.
22 Ukatsti Jesusajj discipulonakapamp chikaw Judeankir jiskʼa markanakar mantäna. Ukanwa jupanakamp chikajj mä qhawqha tiempo quedasïna, jaqenakarus bautisarakïnwa.
23 Ukhamarus Juanajj Salim jakʼankir Enón markanwa bautisaskäna, ukansti walja umaw utjarakïna. Jaqenakajj jupan ukar sarasipkakïnwa, Juanajj jupanakar bautisarakïnwa.
24 Uka tiempotakejj janïraw Juanajj carcelan llawintatäkänti.
25 Juanan discipulonakapajj mä judío jaqempiw qʼomachasiñ toqet jiskhisipjjäna.
26 Ukatwa jupanakajj Juanan ukar jutasin akham sapjjäna: “Rabí, uñjam, khititï Jordán Jawir khurkatan jumamp chikäskäna, jupjjat qhanañchkayäta uka jaqew bautisaski, taqeniw jupan ukar sarasipki” sasa.
27 Uk satasti Juanajj sarakïnwa: “Janitï Diosajj churkaspa ukhajja, janiw jaqejj kunsa katoqkaspati.
28 ‘Janiw nayajj Cristökti, jan ukasti jupan nayrap khitanitätwa’ sasin sapkayäsma uka toqet jumanak pachpaw qhanañchapjjestajja.
29 Khititejj casarasir tawaqompïki ukaw casarasir waynajja. Kunapachatï casarasir waynan amigopajj saytʼasi, casarasir waynan arunakap istʼaraki ukhajja, walpun kusisi. Nayajj ukhamarakiw kusista.
30 Jupan luräwinakapajj jachʼaruw tukuskakiñapa, nayan luräwinakajajj jiskʼaruw tukuskakiñapa”.
31 Khititejj alayat jutki ukajj taqenit sipansa jilankiwa. Khititejj aka oraqenkki ukajj oraqenkiriwa, kunatï oraqen utjki ukanakwa parlaraki. Khititejj alajjpachat jutki ukajj taqenit sipansa jilankiwa.
32 Kuntï jupajj uñjki, istʼkaraki ukjjatwa qhanañchi, ukampis janiw khiti jaqes jupan arunakapjja katoqkiti.
33 Ukhamarus jupan arunakap katoqki ukajja, Diosan cheq parlirïtapwa qhanañchi.
34 Diosan khitanitäki ukajja, Diosan arsutanakapatwa parlaraki, Diosajj janiw espíritu santo jukʼat jukʼat churkiti.
35 Awkisti Yoqarojj munasiwa, taqe kunwa amparapar katuyaraki.
36 Yoqar confiyki ukajja, wiñay jakañwa katoqani. Yoqar jan istʼki ukajja, janiw wiñay jakañ uñjkaniti, jan ukasti Diosan colerasiñapaw jupjjankani.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Juan 3
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn grn_Latn ayr_Latn ayr_Latn eng_Latn